Swak rand, duur olie is slegte nuus vir petrolprys | Netwerk24
Deur Elvira Wood 25 April 2019 07:18
Die rand verhandel teen R14,40 teenoor die dollar.
Die rand het al met 42c tot R14,40 teenoor die dollar verswak sedert die nuus bekend geword het dat Eskom stil-stil van die afgrond gered is met R5 miljard van die regering af.
Buiten dat die rand oor die Paasnaweek verswak het, het die prys van Brent-ruolie gedurende dié tydperk dramaties gestyg.
Dit verhandel Donderdagoggend teen $74,58 per vat.
Die swakker rand en duurder olie beteken net één ding vir Suid-Afrikaners.
Die prys van petrol gaan waarskynlik in Mei wéér styg.
Luidens die Sentrale Energiefonds was die onderverhaling (dus potensiële styging) Woensdag reeds 53c vir 95-oktaan petrol en 50c vir 93-oktaan petrol.
Dit beteken daar is ’n goeie kans die prys van 95-oktaan petrol kan in Mei weer bykans R17 per liter kos.
Goeie nuus is dat die oorverhaling op diesel met ’n 0,05%-swaelinhoud tans R1 beloop. Dié prys kan dus moontlik in Mei daal.
Die rand het vroegoggend teen R18,59 teenoor die Britse pond en R16,07 teenoor die euro verhandel.
Goud: $1 275,60 per fynons.
Olie: $74,58 per vat.
Bitcoin: $5 421,88
Meer oor: Sentrale Energiefonds | Rand | Petrolprys | Dollar